ANEXA la Ordinul nr. 565/2019

**PROCEDURA**

**de anulare a obligațiilor de plată accesorii**

**Art. 1**

**Sfera de aplicare**

(1) Prezenta procedură se aplică pentru obligațiile bugetare administrate de A.N.R.S.C.

(2) Prin obligații bugetare administrate de A.N.R.S.C. se înțelege obligațiile bugetare reprezentând:

a) contribuția de 0,12% stabilită prin declarații sau Note de control, conform prevederilor Ordinului Președintelui A.N.R.S.C. nr. 79/2017 privind modalitatea de achitare a contribuţiei prevăzute în Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017, cu modificările și completările ulterioare, cât și obligațiile bugetare accesorii aferente acestora,

 b) obligațiile bugetare reprezentând tarife de menținere/monitorizare licențe/autorizații, cât și obligațiile bugetare accesorii aferente acestora.

(3) Debitorii care pot beneficia de facilitățile prevăzute în prezenta procedură sunt persoanele juridice, persoanele fizice sau entitățile fără personalitate juridică care la data de 31 decembrie 2018 inclusiv figurează în evidențele A.N.R.S.C. cu obligaţii bugetare principale restante sub un milion lei.

(4) Pot beneficia de prevederile prezentei proceduri şi debitorii - persoane fizice sau entităţi fără personalitate juridică, unităţi administrativ-teritoriale sau subdiviziunile administrativ-teritoriale ale municipiului Bucureşti ori instituţiile publice - care au obligaţii bugetare principale restante la data de 31 decembrie 2018 de un milion lei sau mai mari.

(5) În categoria debitorilor prevăzuți la alin. (3) și (4) se includ:

a) debitorii declarați insolvabili, potrivit legii;

b) persoanele cărora li s-a stabilit răspunderea potrivit Legii nr. 207/2015 privind Codul de procedură fiscală, cu modificările și completările ulterioare, denumită în continuare Codul de procedură fiscală, sau răspunderea potrivit Legii nr. 85/2014 privind procedurile de prevenire a insolvenţei şi de insolvenţă, cu modificările şi completările ulterioare, sau potrivit Legii nr. 85/2006 privind procedura insolvenței, cu modificările şi completările ulterioare, pentru obligațiile bugetare aferente perioadei anterioare datei de 31 decembrie 2018 inclusiv, indiferent de data emiterii deciziei de atragere a răspunderii sau a rămânerii definitive a hotărârii judecătorești de atragere a răspunderii;

c) debitorii aflați în procedura insolvenței, ori aflați în dizolvare, potrivit prevederilor legale în vigoare;

d) debitorii care la data de 31 decembrie 2018 inclusiv, înregistrează numai obligații de plată accesorii nestinse aferente obligațiilor bugetare principale stinse până la această dată, iar accesoriile nu au fost stinse până la data intrării în vigoare a Ordonanței Guvernului nr. 6/2019 privind instituirea unor facilități fiscale, denumită în continuare ordonanță, respectiv până la data de 8 august 2019.

(6) În sensul prezentei proceduri, prin obligaţii bugetare principale restante la 31 decembrie 2018 inclusiv se înţelege:

a) obligaţii bugetare pentru care s-a împlinit scadenţa sau termenul de plată până la 31 decembrie 2018 inclusiv;

b) diferenţele de obligaţii bugetare principale stabilite prin Note de control comunicate până la data de 31 decembrie 2018 inclusiv;

c) alte obligaţii de plată individualizate în titluri executorii emise potrivit legii şi existente în evidenţa A.N.R.S.C. în vederea recuperării, la data de 31 decembrie 2018 inclusiv.

(7) Obligațiile bugetare accesorii ce urmează a fi anulate sunt cele calculate de către

A.N.R.S.C.

**Art. 2**

**Obiectul facilităţilor bugetare**

(1) În baza Ordonanței nr. 6/2019, cu modificările și completările ulterioare, A.N.R.S.C. acordă următoarele facilităţi bugetare:

a) amânarea la plată a obligaţiilor de plată accesorii reprezentate de dobânzi/majorări de întârziere și penalități de întârziere, rămase nestinse la data emiterii „Situației privind declarațiile/facturile și încasările”, până la data soluţionării cererii de anulare a accesoriilor sau, până la data de 16 decembrie 2019 inclusiv, în cazul nedepunerii acestei cereri, pentru debitorii care notifică A.N.R.S.C. conform art. 28 alin. (1) din ordonanţă;

b) anularea obligaţiilor de plată accesorii reprezentate de dobânzi/majorări de întârziere și penalități de întârziere.

(2) Obligaţiile de plată accesorii reprezentate de dobânzi/majorări de întârziere și penalități de întârziere care pot face obiectul facilităților bugetare prevăzute la alin. (1) sunt aferente:

a) obligaţiilor bugetare principale restante la 31 decembrie 2018 inclusiv, astfel cum sunt definite la art. 1 alin. (6) din prezenta procedură;

b) obligaţiilor bugetare principale declarate suplimentar de debitor prin declaraţie rectificativă prin care se corectează obligaţiile bugetare principale cu scadenţe anterioare datei de 31 decembrie 2018 inclusiv;

c) obligaţiilor bugetare principale cu termene de plată până la 31 decembrie 2018 inclusiv şi stinse până la această dată;

d) obligaţiilor bugetare principale scadente până la data de 31 decembrie 2018 inclusiv, și cuprinse în Note de control emise ca urmare a unei acțiuni de control aflată în derulare la data de 8 august 2019.

(3) Prin acțiuni de control aflate în derulare la data de 8 august 2019 se înţelege controalele începute anterior acestei date şi pentru care Nota de control:

a) s-a emis şi s-a comunicat începând cu data de 8 august 2019;

b) s-a emis înainte de data de 8 august 2019 şi s-a comunicat începând cu 8 august 2019.

**Art. 3**

**Procedura de acordare a amânării la plată**

(1) Debitorii îşi exprimă intenţia de a beneficia de anularea obligaţiilor de plată accesorii potrivit ordonanţei, prin depunerea unei notificări, conform modelului prevăzut în anexa nr.1 la prezenta procedură, astfel:

a) la registratura A.N.R.S.C.;

b) prin poştă, cu scrisoare recomandată cu confirmare de primire;

(2) După primirea notificării prevăzute la alin. (1), A.N.R.S.C. procedează la:

a) analiza îndeplinirii de către debitor a obligaţiilor declarative până la respectiva dată. În cazul în care se constată că debitorul nu şi-a îndeplinit obligaţiile declarative, A.N.R.S.C. îl îndrumă potrivit art. 7 din Codul de procedură fiscală;

b) efectuarea stingerilor, compensărilor şi oricăror altor operaţiuni necesare în vederea stabilirii cu certitudine a obligaţiilor bugetare ce constituie condiţie pentru acordarea facilităţii fiscale potrivit art. 24 – 27 din ordonanță.

(3) După depunerea notificării, în termen de 5 zile lucrătoare de la data înregistrării acesteia, A.N.R.S.C., prin structurile abilitate, emite şi comunică debitorului – „Decizia referitoare la obligațiile de plată accesorii” și „Situația privind declarațiile/facturile și încasările”, care se eliberează pe baza datelor existente în evidenţa A.N.R.S.C.

(4) În cazul în care există neconcordanțe între sumele înscrise în „Situația privind declarațiile/facturile și încasările” și evidența contabilă proprie a debitorului, debitorul poate solicita punerea de acord a acestora în termen de cel mult 3 zile lucrătoare de la data comunicării „Situației privind declarațiile/facturile și încasările”. După clarificarea neconcordanţelor, A.N.R.S.C. întocmeşte în două exemplare procesul-verbal de punere de acord, conform modelului prevăzut în anexa nr. 2 la prezenta procedură, precum și decizia referitoare la obligațiile de plată accesorii și noua Situație privind declarațiile/facturile și încasările.

(5) După întocmirea procesului-verbal de punere de acord sau în cazul în care debitorul nu solicită clarificarea neconcordanțelor în termenul prevăzut la alin. (4), A.N.R.S.C. emite decizia de amânare la plată a obligaţiilor de plată accesorii prevăzută în anexa nr. 3 la prezenta procedură, precum și adresa de sistare temporară, totală sau parțială, a executării silite adresată instituțiilor de credit la care debitorul are deschise conturile bancare și/sau terților popriți care dețin/datorează sume de bani debitorului, ori, după caz, înştiinţarea de respingere a notificării prevăzută în anexa nr. 4 la prezenta procedură, dacă debitorul nu se încadrează în niciuna dintre ipotezele reglementate de prevederile art. 24-27 din ordonanţă.

(6) Notificările depuse anterior publicării prezentei proceduri în Monitorul Oficial al României, Partea I, se soluţionează în termen de cel mult 5 zile lucrătoare de la data publicării.

(7) Notificarea va cuprinde cel puţin următoarele elemente:

a) datele de identificare a debitorului: denumirea/numele şi prenumele acestuia, a/ale reprezentantului legal/reprezentantului fiscal/împuternicitului, dacă este cazul, domiciliul fiscal, codul de identificare fiscală, numărul de telefon/fax al acestora, adresa de e-mail, inclusiv datele de identificare pentru sediile secundare înregistrate fiscal, potrivit legii;

b) obiectul notificării, respectiv intenţia de a beneficia de anularea obligaţiilor de plată accesorii prevăzute la art. 2 alin. (2), cu precizarea exactă a prevederilor legale pe care debitorul consideră că se încadrează;

c) data şi semnătura debitorului/reprezentantului legal/reprezentantului fiscal/împuternicitului.

(8) De la data emiterii deciziei de amânare la plată a obligațiilor de plată accesorii, pentru obligaţiile de plată accesorii care fac obiectul amânării la plată:

a) nu începe sau se suspendă, după caz, procedura de executare silită;

b) nu se efectuează stingerea până la data soluţionării cererii de anulare a accesoriilor sau până la data de 16 decembrie 2019 inclusiv, după caz.

(9) În situaţia în care pe perioada amânării la plată se emite decizie referitoare la obligaţiile de plată accesorii care cuprinde obligaţii de plată accesorii prevăzute la art. 2 alin. (2), A.N.R.S.C. emite, odată cu această decizie, şi decizia de modificare a deciziei de amânare la plată a obligaţiilor de plată accesorii, prevăzută în anexa nr. 5 la prezenta procedură, prevederile alin. (3) și (8) aplicându-se în mod corespunzător ori de câte ori este cazul. Decizia de modificare a deciziei de amânare la plată a obligaţiilor de plată accesorii înlocuieşte decizia emisă anterior. Amânarea la plată a obligaţiilor accesorii se acordă în baza notificării iniţiale.

(10) În cazul în care, ulterior emiterii deciziilor de amânare la plată a obligaţiilor accesorii, se constată erori în conţinutul acestora, pe baza documentelor care atestă această situaţie, A.N.R.S.C. emite decizie de modificare a deciziei de amânare la plată a obligaţiilor accesorii.

(11) În situaţia în care debitorul nu depune cererea de anulare a accesoriilor până la data

de 16 decembrie 2019 inclusiv, A.N.R.S.C. emite şi comunică decizia de pierdere a valabilităţii

amânării la plată a obligaţiilor de plată accesorii, prevăzută în anexa nr. 6 la prezenta procedură.

(12) Notificarea privind intenția de a beneficia de anularea obligaţiilor de plată accesorii nu este obligatorie, ci are drept scop obținerea efectelor prevăzute la alin. (8).

**Art. 4**

**Procedura de acordare a anulării obligaţiilor de plată accesorii**

(1) Anularea obligaţiilor de plată accesorii se solicită de către debitori, inclusiv de către cei care au notificat A.N.R.S.C. conform art. 3 alin. (1), în baza unei cereri de anulare a accesoriilor, conform modelului prevăzut în anexa nr. 7 la prezenta procedură, depusă la registratura A.N.R.S.C. sau comunicată prin poştă, cu scrisoare recomandată cu confirmare de primire. Cererea poate fi depusă după îndeplinirea condiţiilor de acordare a anulării, dar nu mai târziu de 16 decembrie 2019 inclusiv.

  (2) Condițiile de anulare a dobânzilor și penalităţilor de întârziere aferente obligaţiilor bugetare principale datorate bugetului A.N.R.S.C. restante la data de 31 decembrie 2018 inclusiv, sunt cele prevăzute la art. 24-27 din ordonanță.

(3) Prin excepție de la alin. (1), în cazul obligaţiilor bugetare prevăzute la art. 27 din ordonanţă, cererea de anulare a accesoriilor trebuie depusă după stingerea obligaţiilor bugetare principale individualizate în Nota de control emisă ca urmare a unei acțiuni de control, dar nu mai târziu de 90 de zile de la comunicarea Notei de control.

(4) Debitorii care au obligaţii de plată stabilite în acte administrative a căror executare este suspendată, în condiţiile legii, la data de 31 decembrie 2018, inclusiv, ale cărei efecte nu au încetat şi care intenţionează să beneficieze de anularea obligaţiilor de plată accesorii potrivit Cap. II din ordonanță, vor face menţiuni cu privire la renunţarea la efectele suspendării actului administrativ fiscal în notificarea şi/sau cererea de anulare a accesoriilor.

(5) Renunțarea la efectele suspendării executării silite are drept scop aplicarea dispozițiilor Cap. II din ordonanță, și nu dă dreptul A.N.R.S.C. de a începe sau continua procedura de executare silită.

(6) Cererea de anulare a accesoriilor cuprinde cel puțin următoarele:

a) datele de identificare a debitorului: denumirea/numele şi prenumele acestuia, a/ale reprezentantului legal/reprezentantului fiscal/împuternicitului, dacă este cazul, domiciliul fiscal, codul de identificare fiscală, numărul de telefon/fax al acestora, adresa de e-mail, inclusiv datele de identificare pentru sediile secundare înregistrate fiscal, potrivit legii;

b) obiectul cererii, respectiv anularea obligaţiilor de plată accesorii prevăzute la art. 2 alin. (2), cu precizarea facilităţilor fiscale solicitate, prevăzute la art. 24-27 din ordonanţă;

c) data şi semnătura debitorului/reprezentantului legal/reprezentantului fiscal/împuternicitului.

(7) În termen de cel mult 5 zile lucrătoare de la data înregistrării cererii de anulare a accesoriilor, A.N.R.S.C.:

a) analizează îndeplinirea condiţiilor prevăzute de art. 4 alin. (2) din prezenta procedură,

b) emite și comunică, dacă este cazul, decizia referitoare la obligaţiile de plată accesorii, în vederea actualizării obligațiilor de plată accesorii ce pot face obiectul anulării;

c) reface evidența contabilă în situația în care au fost stinse obligații de plată accesorii ce pot face obiectul anulării;

d) emite decizia de anulare a obligaţiilor de plată accesorii, prevăzută în anexa nr. 8 la prezenta procedură, sau decizia de respingere a cererii de anulare a accesoriilor, prevăzută în anexa nr. 9 la prezenta procedură, după caz.

(8) Înainte de emiterea deciziei de respingere a cererii de anulare a accesoriilor, A.N.R.S.C. audiază debitorul, potrivit art. 9 alin. (1) din Codul de procedură fiscală, ocazie cu care îi indică condiţiile ce nu au fost îndeplinite.

(9) În situația în care au fost stinse obligații de plată accesorii începând cu data de 8 august 2019, ce pot face obiectul anulării, precum și în cazul accesoriilor incluse în ratele de eşalonare cu termene de plată după data de 8 august 2019 achitate odată cu plata ratei de eşalonare, potrivit art. 31 alin. (2) din ordonanță, se naște dreptul de restituire al debitorului, in conformitate cu prevederile Codului de procedură fiscală.

(10) În aplicarea prevederilor art. 26 din ordonanță, obligaţiile de plată accesorii ce pot face obiectul anulării sunt:

a) cele aferente obligaţiilor bugetare principale al căror termen de prescripție a dreptului de a cere executarea silită conform Codului de procedură fiscală, nu s-a împlinit.

b) cele datorate și nestinse la data de 31 decembrie 2018 inclusiv.

(11) În cazul în care, ulterior emiterii deciziilor de anulare a obligaţiilor de plată accesorii, se constată erori în conţinutul acestora, pe baza documentelor care atestă această situaţie, A.N.R.S.C. emite decizie de modificare a deciziei de anulare a obligaţiilor de plată accesorii, prevăzută în anexa nr. 10 la prezenta procedură.

**Art. 5**

**Retragerea notificării/cererii de anulare a accesoriilor**

(1) Notificarea depusă potrivit art. 3 poate fi retrasă de debitor oricând, prin depunerea în acest sens a unei cereri la A.N.R.S.C.. A.N.R.S.C. comunică debitorului decizia prin care se ia act de retragerea notificării şi se desfiinţează decizia de amânare la plată a obligaţiilor de plată accesorii, conform modelului prevăzut în anexa nr. 11 la prezenta procedură.

(2) Cererea de anulare a accesoriilor poate fi retrasă de debitor oricând, prin depunerea în acest sens a unei cereri la A.N.R.S.C. Prin retragerea cererii, debitorul îşi menţine dreptul de a depune o nouă cerere de anulare a accesoriilor, cu respectarea condiţiilor prevăzute în acest sens de ordonanţă.

**Art. 6**

**Dispoziţii finale**

(1) Deciziile prevăzute de prezenta procedură se emit de către A.N.R.S.C., în două exemplare, dintre care un exemplar se comunică debitorului, iar un exemplar se arhivează la dosarul acestuia. Aceste prevederi sunt aplicabile și înștiințării prevăzute la art. 3 alin. (5).

**Art. 7**

Anexele nr. 1 - 11 fac parte integrantă din prezenta procedură.